Þingræður haldnar á Alþingi Íslendinga



Á öðru þingi Norðurlandaráðsins, sem haldið var í ágúst 1954, var því beint til hlutaðeigandi ríkisstj. að koma á hjá sér tollfrjálsum innflutningi á tilteknum menningartækjum. Var þar fyrst og fremst átt við fræðslukvikmyndir og fræðandi skuggamyndir, enda væru þessi tæki flutt inn af fræðslumálastjórnum landanna og komin frá viðurkenndum erlendum vísinda- og menntastofnunum. Ríkisstj. álítur rétt, að við komum á hjá okkur þessari skipan, og leggur því til, að þetta frv. verði samþ. og gert að lögum, en í því felst heimild ríkisstj. til handa til þess að veita þessar undanþágur. Ég vil leyfa mér að leggja til, að málinu verði vísað til hv. fjhn. að lokinni þessari umr.



Herra forseti. Á undanförnum árum hafa nokkur gjöld til ríkisins verið innheimt með viðaukum. Þetta eru aðallega gjöld, sem eru tiltekin miðað við magn, og hefur því með breyttu verðlagi verið talið eðlilegt að leggja á þau viðauka. Sömu ástæður og áður eru fyrir hendi að því leyti til, að það er full þörf á því að innheimta þessa gjaldaviðauka, og því er þetta frv. fram borið. Ég vil leyfa mér að óska eftir því, að málinu verði vísað til hv. fjhn. að lokinni þessari umr.



Fyrir nokkrum árum - ég man nú því miður ekki á stundinni hvenær - voru lögfestir viðaukar á vörumagnstoll og verðtoll, svo sem greinir í 1. gr. þessa frv., sem hér liggur fyrir, en ætíð hafa þessi ákvæði gilt eitt ár í senn. Jafnframt var á sama tíma ákveðið að heimila ríkisstj. að fella alveg niður aðflutningsgjöld af vissum vörutegundum, og eru þær greindar í 3. gr. þessa frv. Þau ákvæði hafa einnig verið framlengd nú um hríð undanfarin ár. Af ástæðum, sem ég hef þegar greint í sambandi við annað frv., sem hér var á undan á dagskránni, leggur ríkisstj. til, að þessi ákvæði verði framlengd, og leggur því fyrir þetta frv. Er það ósk mín, að því gæti orðið vísað til hv. fjhn. að lokinni þessari umræðu.



Herra forseti. Þetta frv. ásamt öðru, sem nú hefur verið afgreitt frá deildinni til 2. umr., fjallar nm framlengingu á gildandi gjaldaákvæðum. Ég er sammála hæstv. fjmrh. um það, að þar sem gjöldin, tollarnir, eru lögð á magn eða einingu, sé alveg óhjákvæmilegt og eðlilegt að fylgjast með verðbreytingunum með því að taka álag á grunntollana, ef svo mætti segja, eins og lagt er til í þessum frv. Ég er því samþykkur öllum greinum þessa frv. nema B-lið 1. gr., en það er verðtollurinn. Um hann gildir allt annað en um vörumagnstolla, þar sem tollarnir eru lagðir á ákveðið vörumagn eða ákveðna einingu. Verðtollurinn hækkar af sjálfu sér með hækkuðu verði, og því er ekki ástæða til þess að leggja á hann viðaukatoll vegna breytts verðlags, því að sá tollur hækkar, eins og ég áður sagði, sjálfkrafa með hækkuðu verðlagi í íslenzkum krónum á þeim vörum, sem keyptar eru og fluttar inn. Samkv. fjárlagafrv. fyrir 1956, sem hæstv. ráðh. hefur lagt fram, er gert ráð fyrir, að verðtollurinn verði að meðtalinni þessari álagningu um 155 millj. kr. Telst mér því svo til, að þessi 45% álagning á verðtollinn, sem hér ætti að heimila, svari til nálægt 50 millj. kr. af þessari upphæð. Það liggur í augum uppi, að álagning slík sem þessi í viðbót við fyrri tolla að viðbættri svo álagningu milliliða, sem með vöruna verzla, hlýtur að koma fram í verðlagi varanna, auka dýrtíðina, hækka vísitöluna með þeim afleiðingum, sem öllum eru kunnar. Ég vildi því leyfa mér að skjóta því til hæstv. ráðherra, með tilliti til hinnar greinargóðu skýrslu, sem hann hefur gefið um afkomu ársins 1954, hvort hann sæi sér ekki fært að fella þetta álag niður eða a. m. k. lækka það verulega frá því, sem hér er um að ræða. Ég vænti, að hv. fjhn., sem væntanlega fær málið til umr., athugi þessa hlið málsins með hæstv. ráðherra.